Woolies verkoop nou plantwors teen R200 per pak | Netwerk24
Deur Petrus Malherbe 10 Januarie 2020 04:30
Beyond Meat se worsies kan soos enige vleisworsie bedien word. Foto: Beyond Meat
Woolworths Food is die eerste supermark in Suid-Afrika wat van Beyond Meat se “alternatiewe vleisprodukte” verkoop.
Maar enige van dié produkte gaan ’n groot gat in jou weeklikse kosbegroting laat.
Vier Beyond Meat-worsies kos byvoorbeeld R200.
Beyond Meat, ’n Amerikaanse onderneming wat in Mei 2019 genoteer is, gebruik gevorderde wetenskaplike metodes om onder meer worsies en hamburgerpatties van plantoorsprong te vervaardig.
Wat Beyond Meat se produkte van ander, soortgelyke vegatariese opsies onderskei, is dat dit so na aan ware vleisprodukte lyk en smaak as kan kom.
Verskeie restaurante in Kaapstad, Johannesburg en elders bied reeds van Beyond Meat se produkte op die spyskaart, maar Woolworths is die eerste supermark wat die rou worsies en patties verkoop.
Woolworths het in April verlede jaar begin om Beyond Meat-burgers in sy kafees te verkoop. Volgens ’n woordvoerder het kliënte kort voor lank begin vra of hulle die rou produkte in Woolworths Food kan aanskaf.
Die winkelgroep het in November begin om van Beyond Meat se produkte aan te bied.
Die prys daarvan is egter hemelhoog, deels omdat dit vanuit Amerika ingevoer word.
Beyond Meat se hamburgerpatties is nou by Woolworths te koop. Foto: Wikipedia
Twee hamburgerpatties van 113 g elk kos R130; die worsies kos R200 vir ’n pak van vier.
Woolworths bied twee soorte worsies, die “oorspronklike” Beyond Sausage en ’n “hot Italian”-variant.
Maar koop Suid-Afrikaners dié peperduur vleis gemaak van plante?
Woolworths wou nie spesifieke verkoopsyfers verklap nie, maar ’n woordvoerder sê die produkte word tot dusver “goed ontvang”.
Ander aanlyn vegetariese winkels verkoop ook van Beyond Meat se produkte basies teen dieselfde prys as Woolworths.
Die tekstuur is baie na aan dié van gewone vleis. Foto: Getty Images
Só maak Beyond Meat vleis uit plante
Beyond Meat gebruik meer as 20 bestanddele om een pattie te maak wat glo so na aan ware vleis smaak as wat menslik moontlik is.
Die presiese resep is egter ’n goed bewaarde geheim.
Die maatskappy dui wel aan dat sy produkte onder meer uit water, proteïne van plante (soos ertjies, boontjies of rys), kanola- en kokosneutolie bestaan.
Daarbenewens bevat dit ook sellulose van bamboes, sout, sonneblomolie, gliserien, gis, aartappelstysel, sitrusekstrak, en verskillende sure.
Beyond Meat se hamburgerpatties proe glo asof dit van vleis gemaak is. Foto: Getty Images
Meer oor: Woolworths | Beyond Meat | Vegetaries | Vleis
Oorleef só met koepons